CELEX: 62020TN0194
Language: lv
Date: 2020-03-27 00:00:00
Title: Lieta T-194/20: Prasība, kas celta 2020. gada 27. martā – JF/EUCAP Somalia

15.6.2020   
            
            
               LV
            
            
               Eiropas Savienības Oficiālais Vēstnesis
            
            
               C 201/37
            
         
      Prasība, kas celta 2020. gada 27. martā – JF/EUCAP Somalia
      
      (Lieta T-194/20)
      (2020/C 201/51)
      Tiesvedības valoda – angļu
      
         Lietas dalībnieki
      
      
         Prasītājs: JF (pārstāvis: A. Kunst, advokāts)
      
         Atbildētāja: EUCAP Somalia (Mogadīšo, Somālija)
      
         Prasījumi
      
      Prasītājs, pamatojoties uz prasību atcelt tiesību aktu (LESD 263. pants) un prasību atlīdzināt zaudējumus sakarā ar ārpuslīgumisko atbildību (LESD 268. pants un 340. panta 2. punkts), lūdz Tiesu:
      
                  —
               
               
                  atcelt EUCAP Somalia misijas vadītāja 2020. gada 18. janvāra lēmumu, ar ko ir izbeigtas prasītāja darba attiecības;
               
            
                  —
               
               
                  atcelt EUCAP Somalia misijas vadītāja 2020. gada 31. janvāra lēmumu, ar ko ir noraidīta prasītāja iekšējā apelācijas pārsūdzība;
               
            
                  —
               
               
                  pamatojoties uz ārpuslīgumisko atbildību, piespriest EUCAP Somalia samaksāt prasītājam kompensāciju par mantisko kaitējumu, kurā ietilpst algas, piemaksas un citi maksājumi (zaudētie ienākumi) pārejas periodā, kā tas ir paredzēts starp Eiropas Savienību un Apvienoto Karalisti noslēgtajā Izstāšanās līgumā (ES un Apvienotās Karalistes Izstāšanās līgums);
               
            
                  —
               
               
                  piespriest EUCAP Somalia samaksāt prasītājam kompensāciju par mantisko un nemantisko kaitējumu, kas viņam nodarīts nelikumīgo lēmumu dēļ un kas provizoriski ex aequo et bono novērtēts 60 000 EUR apmērā;
               
            
                  —
               
               
                  piespriest EUCAP Somalia atlīdzināt tiesāšanās izdevumus, tostarp prasītāja tiesāšanās izdevumus, kopā ar procentiem 8 % apmērā.
               
            Alternatīvi prasītājs, pamatojoties uz prasību saskaņā ar šķīrējklauzulu (LESD 272. pants) (ja abi apstrīdētie lēmumi tiktu atzīti par nenodalāmiem no prasītāja darba līguma) un prasību atlīdzināt zaudējumus sakarā ar līgumisko atbildību (LESD 340. panta 1. punkts), lūdz Tiesu:
      
                  —
               
               
                  atzīt, ka EUCAP Somalia misijas vadītāja 2020. gada 18. un 31. janvāra lēmumi ir prettiesiski;
               
            
                  —
               
               
                  pamatojoties uz līgumisko atbildību, piespriest EUCAP Somalia samaksāt prasītājam kompensāciju par mantisko un nemantisko kaitējumu, kas ir radies, kā minēts iepriekš;
               
            
                  —
               
               
                  piespriest EUCAP Somalia atlīdzināt tiesāšanās izdevumus, tostarp prasītāja tiesāšanās izdevumus, kopā ar procentiem 8 % apmērā.
               
            
         Pamati un galvenie argumenti
      
      Prasības saskaņā ar LESD 263. pantu pamatojumam prasītājs izvirza piecus pamatus.
      
               
                  1.
               
               
                  Ar pirmo pamatu tiek apgalvots, ka EUCAP Somalia ir pārkāpusi tiesības tikt uzklausītam, jo prasītājs netika uzklausīts pirms tika pieņemts 2020. gada 18. janvāra lēmums izbeigt viņa līgumu.
               
            
               
                  2.
               
               
                  Ar otro pamatu tiek apgalvots, ka EUCAP Somalia ir pārkāpusi aizliegumu īstenot tiešu diskrimināciju pilsonības dēļ, jo lēmums izbeigt prasītāja līgumu ir pamatots ar ES un Apvienotās Karalistes Izstāšanās līguma stāšanos spēkā, lai gan pastāv pārejas periods, EUCAP Somalia ietvaros prettiesiski īstenojot atšķirīgu attieksmi pret līgumdarbiniekiem, kas ir Apvienotās Karalistes valstspiederīgie, un līgumdarbiniekiem, kuri nav Apvienotās Karalistes valstspiederīgie.
               
            
               
                  3.
               
               
                  Ar trešo pamatu tiek apgalvots, ka EUCAP Somalia ir pārkāpusi vienlīdzīgas attieksmes principu, jo EUCAP Somalia pret prasītāju izturējās atšķirīgi salīdzinājumā ar starptautiskajiem līgumdarbiniekiem, kas ir Apvienotās Karalistes valstspiederīgie un kas ir pieņemti darbā citās KDAP misijās, un kuru darba attiecības pārejas periodā tika saglabātas saskaņā ar ES un Apvienotās Karalistes Izstāšanās līgumu.
               
            
               
                  4.
               
               
                  Ar ceturto pamatu tiek apgalvots, ka EUCAP Somalia ir pārkāpusi ES un Apvienotās Karalistes Izstāšanās līgumu, jo EUCAP Somalia neņēma vērā, ka noteikumi par KDAP misijām joprojām ir piemērojami attiecībā uz starptautiskajiem darbiniekiem, kas ir Apvienotās Karalistes valstspiederīgie, un neierobežo šādu darbinieku pastāvīgu nodarbinātību pārejas periodā.
               
            
               
                  5.
               
               
                  Ar piekto pamatu tiek apgalvots, ka EUCAP Somalia ir pārkāpusi tiesiskās paļāvības aizsardzības principu, jo starptautiskajiem līgumdarbiniekiem, kas ir Apvienotās Karalistes valstspiederīgie, tika doti solījumi, ka viņu darba attiecības pārejas periodā tiks saglabātas saskaņā ar ES un Apvienotās Karalistes Izstāšanās līgumu.
                  Papildus, ja Tiesa atzītu, ka prasība saskaņā ar LESD 263. pantu nav pieņemama, jo lēmumi ir uzskatāmi par nenodalāmiem no prasītāja darba līguma, Vispārējā tiesa tiek lūgta saistībā ar prasību atbilstoši LESD 272. pantam, kas ir celta alternatīvi, balstīties uz tiem pašiem pieciem pamatiem. Apgalvotie pārkāpumi ir jāuzskata par līgumiska rakstura pārkāpumiem.